Uhulumende Usolwa Ngendlela Aphatha Ngayo Abantu Kuhlelo Lwakhe olweLockdown 
Ukungaphathwa kuhle kwabantu abatholakala besephula iziqondiso zeLockdown ngoba bephuma besiya dinga ukudla kanye lokungabi lendlela zokubona ukuba uzulu uzophila njani phakathi kwesimo somnotho esikhona elizweni okwamanje esingamanga kuhle, yikho okusolwa ngabanengi.
HARARE — Ingcwethi kunhlangothi ezehlukeneyo zempilo ziyamsola uhulumende ngendlela aqhuba ngayo uhlelo lokulaya abantu ukuhlala ezindlini emizameni yokuvimba ukuthelelwana lula igcikwane leCovid 19. Abantu bathi uhulumende akaphathi kuhle abantu abatholakala besephula lezo ziqondiso njalo akahlelanga indlela zokubona ukuba abantu bazophila njani phakathi kwesimo somnotho esikhona elizweni okwamanje. Omunye wabasola indlela uhulumende aqhuba ngayo ukulandelwa kweziqondiso zeLockdown ngumnumzana Rejoice Ngwenya, ingcwethi kwezenhlalakahle kukazulu. “Umhlaba wonke jikelele usuhlaselwe ngumkhuhlane we Corona. Izisebenzi, abesifazane, abantwana labayanga emazweni aphucukileyo, bayaphathiswa ngokudla. Amazwe la ayagcina inotho eziphaleni zikazulu yikho bekwanisa ukudinga ukudla benika abantu babo. Ngapha kithi, into zimi manzonzo ”. Isimo elizweni u Ngwenya ethi singakuvumeli lokho osekusenziwa nguhulumende kuzizalwane zakhe. “Uhulumende weZanu PF, sebhuqe lokubhidliza umnotho welizwe iminyaka engamatshumi amane, isiphala semali kazulu i treasury, kasila lutho. Izithembiso zonke ezenziwa ngesikhathi sokhetho ezokulima lokuqhelisa amafekithali, lokupheka imisebenzi, zalahlwa. I Zimbabwe ilezikwelede ezimbalwa uhulumende lo esilaye ulobuhwaba lobusela, kasoze aphumelele ukunika abantu bakhe lutho ” U Dr Mthabisi Anele Bhebhe laye uthi zingake zaphumelela lezinhlelo nxa abantu bengelakho ukudla. “Kuliqiniso, more than 7million people eZimbabwe babekhangelane lendlala i corona ingakabuyi. Manje khathesi sekule corona, i government ayingeke ithi abantu behlale ezindlini bengadli, bengela kokudla yona izithulele. I government kumele ingenele, inike abantu izinto zokudla, inike abantu ukudla kwaneleyo behlezi ezindlini bezivikela emkhuhlaneni we corona ngoba i corona ngeqiniso ngumkhuhlane owesabisayo ” Okhangele uhlangothi lwezempilakahle kuMDC ekhokhelwa ngumnumzana Nelson chamisa, u Dr Henry Madzorera, ulaye uyamsola uhulumende. “Sivalele ezindlini, abantu abangela kuda, abangela mpuphu loba okunye nje okudliwayo. Abantu abaphila ngokuthenga ukudla ngemali yonaleyo abayithola mihla ngemihla. Akusebenzi lokhu. Kwakumele uhulumende abuze kubantu bonke nje abavelela kunhlangothi ezitshiyeneyo, ukuzwa imibono yabo. Ngabe benza lokho, babezaphuma lendlela ezincono sokuqhuba ngayo inhlelo zakhe. Kwakumele kube lemali ezwayi ehlelelwe ukuthengela abantu ukudla ngesikhathi behlezi emakhaya. Kodwa manje sesithe kabahlale nje, abesifazane labantwana bengela kudla. Lokhu kuzasidalela udubo kwezempilakahle, kusikhathi esilandelayo ”. Umnumzana Tawanda Dzapasi, ingcwethi ecubungula ngezempilo esebenzela inkampani ye Mayittah Reseach Insights uthi baphakathi kophenyo lokudingisisa ukuzwa ukuba uzulu oswelayo uphila njani ngalesi sikhathi seLockdown. “ Sekulenkinga njalo yabantu asebelemizimba engaphilanga kuhle ngendaba yokuswela ukudla okwakha umzimba. Abantu bajwayele ukugijigijima bedinga ukudla ukuthi badle labantwana kodwa khathesi bayaludinga usizo. Badinga usizo lokudla okwakha imizimba yabo ukulondoloza impilakahle yabo ”. Kodwa uhulumende uthi wenza konke okusemandleni akhe ukunakekela izizalwane zakhe okubalisa ukusiza abaswelayo ngalesi sikhathi selockdown. Abanye babo sebeqalile ukuthola imali yokuzisiza kuhlelo oluqalele eHarare lakoBulawayo. Uhulumende uthi wanelise ukukwenza lokhu ngemva kokuthatha izigidi ezingamakhulu ayisithupha zamadola-$600 million esikhwameni sakhe ukuze asize ngalesi sikhathi.